Diari Oficial de la Generalitat Valenciana


Sumari del DOGV 8456, del 03-01-2019 (2018/12643)

DECRET 234/2018, de 21 de desembre, del Consell, pel qual es declara bé d'interés cultural immaterial el Cabildo de Sax.
------------------------------------------------------------------------------------------------------------------------

### Dades del document

Número de DOGV
:   8456

Data del DOGV
:   03-01-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/12457


Data del document
:   21-12-2018

Organisme emissor
:   Conselleria d'Educació, Investigació, Cultura i Esport

Tipus de document
:   Decret

Descriptors 

:   * Conselleria d'Educació, Investigació, Cultura i Esport
    * Sax
    * legislació

DECRET 234/2018, de 21 de desembre, del Consell, pel qual es declara bé d'interés cultural immaterial el Cabildo de Sax. [2018/12008]  
L'article 49.1.5 de l'Estatut d'Autonomia de la Comunitat Valenciana estableix la competència + de la Generalitat en matèria de patrimoni històric, artístic, monumental, arquitectònic, arqueològic i científic. Així mateix, l'article 26.2 de Llei 4/1998, d'11 de juny, de la Generalitat, del Patrimoni Cultural Valencià, disposa que la declaració d'un bé d'interés cultural s'ha de fer mitjançant un decret del Consell, a proposta de la conselleria competent en matèria de cultura. Tot això sense perjuí de les competències que l'article 6 de la Llei 16/1985, de 25 de juny, del Patrimoni Històric Espanyol, reserva a l'Administració General de l'Estat.  
  
Així mateix, la Llei 4/1998, d'11 de juny, de la Generalitat, del Patrimoni Cultural Valencià, en l'article 45 disposa que han de ser declarats béns d'interés cultural les activitats, coneixements, els usos i les tècniques que constitueixen les manifestacions més representatives i valuoses de la cultura i el gènere de vida tradicionals del poble valencià. Igualment, poden ser declarats béns d'interés cultural els béns immaterials que són expressions de les tradicions del poble valencià en les seues manifestacions musicals, artístiques, gastronòmiques o d'oci, i en especial aquelles que han sigut objecte de transmissió oral, i les que mantenen i potencien l'ús del valencià.  
Mitjançant una resolució de 13 de setembre de 2018, de la Conselleria de Educació, Investigació, Cultura i Esport, es va acordar incoar l'expedient per a la declaració com a bé d'interés cultural immaterial a favor del Cabildo de Sax.  
En la tramitació de l'expedient s'ha concedit tràmit d'audiència a l'Ajuntament de Sax.  
En compliment del que disposa l'article 27 de la Llei 4/1998, d'11 de juny, de la Generalitat, del Patrimoni Cultural Valencià, en l'expedient consten els informes favorables de la Universitat Miguel Hernández d'Elx i de la Universitat d'Alacant.  
Per tot açò, complits els tràmits previstos a l'article 43 de la Llei 5/1983, de la Generalitat, del Consell i als articles 26 i següents de la Llei 4/1998, del Patrimoni Cultural Valencià, a proposta del conseller d'Educació, Investigació, Cultura i Esport, i amb la deliberació prèvia del Consell, en la reunió del 21 de desembre de 2018.  
  
  
  
DECRETE  
  
Article 1. Objecte  
Es declara bé d'interés cultural immaterial el Cabildo de Sax.  
  
Article 2. Descripció del bé i valors  
La descripció del bé i els seus valors es fan constar en l'annex d'aquest decret.  
  
Article 3. Mesures de protecció i salvaguarda  
La protecció del Cabildo de Sax com a patrimoni cultural immaterial es concretarà en les mesures següents:  
a) Realitzar labors d'identificació, descripció, investigació, estudi i documentació amb criteris científics.  
b) Incorporar testimonis disponibles a suports materials que garantisquen la seua protecció i preservació.  
c) Vetlar pel normal desenvolupament i la pervivència d'aquesta manifestació cultural, així com tutelar la conservació dels seus valors tradicionals i la seua transmissió a les generacions futures.  
S'hauran de potenciar les condicions perquè la festa es mantinga viva, d'acord amb el que establisca la col·lectivitat que la protagonitza i li dona sentit. La tasca de protecció i de salvaguarda es dirigirà fonamentalment cap a la divulgació i revaloració de tots els elements, les funcions i els significants que formen part d'ella, i dels seus valors patrimonials, perquè la comunitat s'identifique amb la festa i els seus valors, i, per tant, garantisca la seua continuïtat.  
Qualsevol canvi que excedisca el normal desenvolupament dels elements que formen aquesta manifestació cultural haurà de comunicar-se a la direcció general competent en matèria de patrimoni cultural, perquè, si és el cas, emeta l'autorització administrativa i la consegüent modificació d'aquesta declaració.  
Les accions de salvaguarda que es projecten hauran de tindre en compte, de manera molt especial els riscos de desvirtuació que podrien derivar-se del turisme massiu, així com la necessitat de valorar i protegir adequadament els oficis tradicionals associats a aquesta manifestació.  
  
La gestió del bé la tindrà l'Ajuntament de Sax, que serà el que decidisca sobre aspectes materials i immaterials, així com sobre el desenvolupament de l'esmentada manifestació cultural.  
  
  
DISPOSICIONS ADDICIONALS  
  
Primera. Publicació i inscripció  
Aquest decret es publicarà en el Diari Oficial de la Generalitat Valenciana i en el Boletín Oficial del Estado, i la declaració s'inscriurà en la Secció Primera de l'Inventari General del Patrimoni Cultural Valencià comunicant-se, així mateix, al Registre General de Béns d'Interés Cultural del Ministeri d'Educació, Cultura i Esport.  
  
Segona. Incidència pressupostària  
L'aplicació i desenvolupament d'aquest decret no podrà tindre cap incidència en la dotació dels capítols de despesa assignada a la Conselleria d'Educació, Investigació, Cultura i Esport, i en tot cas haurà de ser atés amb els mitjans personals i materials de la conselleria competent per raó de la matèria.  
  
Tercera. Recursos  
Contra aquest acte, que esgota la via administrativa, les persones interessades podran interposar recurs contenciós administratiu en el termini de dos mesos, a comptar del següent al de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament, recurs de reposició davant d'aquest mateix òrgan, en el termini d'un mes, computat en els termes ja referits, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, sense perjuí que les persones interessades puguen interposar qualsevol altre que estimen procedent.  
  
  
DISPOSICIÓ FINAL  
  
Única. Entrada en vigor  
Aquest decret tindrà eficàcia l'endemà de la publicació en el Diari Oficial de la Generalitat Valenciana.  
  
València, 21 de desembre de 2018  
  
El president de la Generalitat,  
XIMO PUIG I FERRER  
  
El conseller d'Educació, Investigació,  
Cultura i Esport,  
VICENT MARZÀ IBÁÑEZ  
  
  
ANNEX  
  
I. Dades sobre el bé objecte de declaració  
1.1. Introducció: El capítol (cabildo) és una assemblea popular on es dirimeixen els assumptes del consell o municipi, acte que ha perdurat en la vila de Sax. El Cabildo de Sax és la gran assemblea de veïns que es congrega tots els 26 de desembre als peus del castell i a la plaça de Sant Blai, davant de la imatge del sant en la seua ermita per a tractar les qüestions de les pròximes festes de Sant Blai. El Cabildo és el pòrtic i avantsala de les Festes de Moros i Cristians en honor al seu patró, documentades des de 1838.  
En l'article 28 dels estatuts de la Majordomia de Sant Blai diu: «El Cabildo és una institució secular, típicament saixenca i festera, en la qual participen en assemblea tots els veïns de Sax que ho desitgen, per a rebre àmplia informació dels acords de la Majordomia de Sant Blai i exercir el seu dret de participació quant a veu...». És un consell o capítol obert medieval que ha perdurat fins als nostres dies, i que com llavors es convoca a toc de campana, «al so de la campanica de Sant Blai».  
  
1.2. Denominació: El Cabildo.  
1.3. Localitat: Sax (Alacant)  
1.4. Data de realització: 26 de desembre.  
1.5. Actors principals:  
La Mesa del Cabildo, que al seu torn la constitueixen:  
1. L'alcalde de Sax com a president nat de l'assemblea o el regidor en qui delegue.  
2. El rector de l'església de Nostra Senyora de l'Assumpció.  
3. El comandant de lloc de la Guàrdia Civil.  
4. La totalitat de la Junta Directiva de la Majordomia de Sant Blai, el president de la qual dirigeix els debats i l'ordre del dia.  
1.6. Actors secundaris:  
1. El lector dels comptes.  
2. L'alcalde de les festes.  
3. Els capitans de les comparses que donen la seua conformitat per a les pròximes festes de Moros i Cristians.  
4. Tots els veïns de la vila de Sax que ho desitgen.  
  
Dels protagonistes esmentats, únicament el lector dels comptes constituiria una figura de recent introducció, i així i tot està documentat des de mitjan segle XX. Juntament amb el poble de Sax en general, l'alcalde, el rector, l'alcalde de festes i els capitans de comparses exerceixen rols que poden entroncar-se directament amb l'origen del Cabildo. L'alcalde i el rector encarnen la màxima representació del capítol municipal i del capítol eclesiàstic en època comunal, respectivament. Per la seua part, els capitans de comparses són càrrecs festers que, juntament amb els de patge i sergent, són hereus directes de les companyies de milícies comunals que participaven en els alardos d'arcabusseria des del segle XVI.  
Quant a la participació de la Majordomia de Sant Blai, els antecedents més llunyans dels actuals majordoms serien les persones que, des del primer terç del segle XVII, es van comprometre a dur a terme la festa de Sant Blai.  
1.7. Descripció del bé: Pòrtic i avantsala de les Festes de Moros i Cristians de Sax, el cabildo és la gran assemblea de veïns que es congrega tots els 26 de desembre (festa local a Sax), als peus del castell i en la plaça de Sant Blai, davant la imatge del sant en la seua ermita. En temps antics cada veí tenia un vot a intervenció i el cabildo tractava sobretot tipus d'assumptes d'interés per al poble. En l'actualitat els veïns conserven el dret a exposar les seues idees sobre qualsevol qüestió presentada i aportar totes les idees i opinions que creuen convenients a les finalitats de la festa. També elegeixen l'alcalde de festes, màxima autoritat festera, i donen la seua conformitat o no als comptes i pressupostos que li presenta la Majordomia de Sant Blai.  
En una població com Sax, de deu mil habitants, en la qual més de tres mil festers intervenen activament com a festers, quasi totes les famílies participen d'una manera o una altra en la tradicional festa de moros i cristians, per la qual cosa el dia del Cabildo, festiu local, és també un dia de gran participació ciutadana en molts dels actes protagonitzats per les huit comparses, avançament de les alegres i multitudinàries festes de Sant Blai.  
1.7.1. Antecedents històrics: A Castella, a partir de la baixa edat mitjana, s'anomenava ajuntament la reunió dels diferents òrgans municipals, sense designar cap entitat especial. Existia un ajuntament en consell obert, que era la reunió dels oficials amb l'assemblea veïnal; posteriorment va ser substituït per l'ajuntament amb regiment, reunió dels oficials amb els regidors.  
El consell obert és la institució secular en la qual tot veí pot acudir a la plaça pública a debatre els assumptes de major interés per a la comunitat. L'estil del consell obert s'inspira remotament en el de les antigues democràcies gregues i romanes, dins de les quals el poble concorreria a l'àgora o al fòrum, i reunit allí, legislava i elegia els seus magistrats.  
  
A la vila de Sax, que fins a la divisió provincial en 1833 pertanyia al Regne de Múrcia, de la Corona de Castella, trobem diferents exemples de capítols oberts al llarg de la seua història. Fins ben avançat el segle XIX, les actes o acords municipals es continuen dient capítols, acords que, enquadernats en pergamí des del segle XVI, es coneixen com a llibres de capítols.  
La monarquia absoluta de l'Edat Moderna conclou amb el Consell de manera definitiva. A partir d'aquest moment perd el municipi la seua autonomia, les seues franquícies i llibertats. Tots els poders els assumeix l'estat. Subsisteix el municipi, però és només per la raó de la convivència dels seus habitants. Furs i cartes de poblament van quedant sense efecte malgrat la tenaç resistència dels consells.  
Les ordenances municipals de Sax de 1772, que preveien la possibilitat de realitzar capítols oberts quan fora necessari, van ser derogades per les noves lleis sobre ajuntaments aprovades en el segle XIX. L'acte del Cabildo, no obstant això, no es va veure afectat per la transició entre l'antic règim i la nova societat liberal per constituir un acte fester: un cabildo celebrat amb la missió específica de preparar les pròximes festes de Sant Blai. Per això no van desaparéixer ni l'esdeveniment ni la denominació cabildo, que era l'oficial fins a aquests anys, i que es manté en el llenguatge popular fins als nostres dies.  
  
1.7.2. Origen del Cabildo actual: el vot de 1627  
Entre els capítols oberts a Sax va haver-hi en 1627 un dedicat als vots a sant Blai i a santa Bàrbara. En l'esmentat capítol del 10 de gener de 1627, després d'haver estat lliurada la població d'una sèrie d'epidèmies que van assolar aquests llocs, van acordar: «que els dies dels benaventurats sants es guarden i es festegen en aquesta vila com els dies de festa que la Santa Església mana guardar, des d'ara per sempre, i així en nom d'aquesta vila, veïns i particulars d'aquesta, per descomptat, prometen guardar els dies de Sant Blai i de Santa Bàrbara, i per a això s'ha de comunicar amb el llicenciat Ortin, beneficiat i capellà d'aquesta vila, i ajuntar-se a capítol obert, i si hi estan d'acord han de votar i jurar guardar aquestes festes.»  
Aquest rector va fer la trucada general a campana repicada, que va fer concórrer a tots els veïns a l'església, i on unànimes i conformes, sense cap discrepant, van acordar fer els vots pertinents i celebrar les esmentades festes des de llavors d'una manera perpètua per sempre. Per això, l'actual cabildo saixenc té un origen històric que es remunta directament a aquest cabildo de 1627, quan tot el poble, reunit a l'església, va realitzar els vots a Sant Blai i a Santa Bàrbara.  
  
Des de llavors els saixencs, any rere any i segle rere segle, han anat incrementant el seu respecte i lliurament al sant, i treballant tots junts de comú acord per a millorar aquestes festes centenàries, com es posa de manifest en el tradicional cabildo, on tot el poble es congrega a la plaça de Sant Blai per a debatre i treballar en els preparatius de les festes de febrer, i així, les escalericas tallades en la penya confereixen al recinte un sabor clàssic, amb reminiscències d'àgora grega i fòrum romà, on el poble celebrava les seues assemblees.  
1.7.3. Actes preliminars: El protocol del Cabildo comença amb les primeres hores del matí, en començar els voltejos de la «campanica de Sant Blai», que convoca els veïns per a la sessió de l'any.  
El dia del Cabildo, de les Festes de Moros i Cristians que se celebren de l'1 al 5 de febrer, les comparses celebren esmorzars i dinars de germanor en els seus locals, amb dianes, cercaviles i diversos actes de preparació de les pròximes festes, i la jornada culmina a la vesprada amb la pujada a la plaça de l'ermita de Sant Blai per a celebrar el Cabildo.  
1.7.4. Part central: El Cabildo, institució típicament saixenca i festera, és l'òrgan consultiu secular per excel·lència, que gaudeix del màxim respecte de tots els festers i veïns de Sax. Per tradició rep la més àmplia informació sobre temes festers, que el converteix pel seu prestigi en el màxim òrgan de consulta de la Majordomia de Sant Blai sobre les qüestions relacionades amb les festes de moros i cristians. És l'assemblea general de tots els veïns, amb participació reconeguda des de temps immemorial.  
En començar la vesprada, les banderes de les comparses, festers i veïns, amb banda de música, autoritats civils, religioses i militars, arranquen de la Casa Consistorial camí de la plaça de Sant Blai. A l'arribada s'obrin les portes de l'ermita i es col·loquen les taules, butaques i cadires en forma de ferradura enfront de la imatge del sant.  
El Cabildo comença a les 15:45, quan al so de la campanica de l'ermita de Sant Blai es congreguen a la plaça de la Constitució festers, autoritats, clergat i Majordomia, els quals inicien el recorregut fins a l'ermita, acompanyats per la banda de música, Unió Musical i Artística de Sax, amb les banderes de les huit comparses al capdavant, portades pels seus presidents.  
En arribar a la plaça de Sant Blai, els majordoms preparen la Mesa del Cabildo, on seuran les autoritats civils i festeres, mentre els festers i el poble en general s'acomoda en la graderia formada per les populars escalericas de Sant Blai, i per tota la plaça, mentre que els bancs col·locats al costat de la Mesa del Cabildo són ocupats per les persones majors.  
Seguidament, l'alcalde de Sax procedeix a l'obertura del Cabildo, i després del res del parenostre, dirigit pel rector, testimoniatge de l'origen religiós de la manifestació cultural, el president de la Majordomia de Sant Blai, inicia l'ordre del dia, i indica al lector que procedisca a la lectura dels comptes de les festes passades.  
Després de la lectura, i com en tots els punts de l'ordre del dia, el president de la Majordomia dona pas a les intervencions del públic per a sol·licitar aclariments o donar la seua opinió sobre els respectius punts de l'ordre del dia. Seguidament es lligen els pressupostos per a les pròximes festes i es procedeix al nomenament de l'alcalde de festes. A continuació donen la seua conformitat davant del Cabildo els capitans de les huit comparses amb les seues respectives bandes de música.  
En penúltim lloc, en el punt «Propostes sobre festejos», el públic assistent té l'oportunitat de proposar canvis i millores per a les festes de Sant Blai, mentre en l'últim punt, «Precs i preguntes», es tracten assumptes relacionats amb la festa de moros i cristians al llarg de tot l'any.  
Finalitzats els debats, de vegades molt vius i àgils, entre els festers i la Mesa, l'alcalde dona per finalitzat el Cabildo, i es procedeix a la formació de la comitiva per a la baixada del Cabildo fins a la plaça de la Constitució, als sons de la banda de música, però amb la novetat que les banderes de les huit comparses són portades pels seus capitans, que acaben de donar la seua conformitat.  
A l'arribada a la plaça de la Constitució, té com a espectacular colofó del Cabildo l'acte conegut com a «Rodada de Banderes». Els capitans, amb les seues respectives banderes, formen un cercle a la plaça, i mentre sona l'himne nacional, interpretat per la banda de música, les onegen amb força i gallardia, mentre l'emoció per la festa i la tradició embarguen a tots els presents.  
1.7.5. Protagonistes i funcions:  
El Cabildo està compost per:  
1. La Mesa, cap rector de les festes de Sax, formada per: l'alcalde de Sax, el rector de l'església de l'Assumpció, el comandant de la guàrdia civil, i els presidents de les comparses, dos majordoms per cadascuna d'aquestes i el lector de comptes.  
2. Per tots els veïns de la vila de Sax que ho desitgen.  
Correspon a la Mesa del Cabildo:  
1. Presentar els comptes de les festes anteriors i el pressupost de les pròximes.  
2. Sol·licitar a l'assemblea del Cabildo candidats per a alcalde de les festes i proposar candidat elegit per la Majordomia de Sant Blai.  
3. Recollir la conformitat de nous capitans de comparses i bandes de música.  
4. Formular totes les consultes que considere en relació a les festes de Moros i Cristians.  
5. Informar sobre els acords adoptats pels òrgans de la Majordomia de Sant Blai.  
6. Decidir sobre les qüestions que se susciten, motivades per l'ordre del dia.  
7. Recollir tots els suggeriments i opinions que formulen els veïns, i admeta la Mesa, que haurà de traslladar necessàriament a la primera assemblea general ordinària que celebre la Majordomia passades les festes, i haurà d'incloure'ls obligatòriament en l'ordre del dia i respondre en el Cabildo següent.  
Correspon als veïns de la vila assistents al Cabildo:  
1. Rebre informació sobre els comptes i pressupostos, i demanar tots els aclariments que consideren oportuns.  
2. Elegir alcalde de festes entre els candidats admesos per la Mesa. En cas de discrepància serà la Mesa del Cabildo la que decidirà.  
3. Pronunciar-se sobre totes les consultes que els formule la Mesa del Cabildo.  
4. Ser informats de qualsevol acord adoptat per la Majordomia de Sant Blai.  
5. Ser informats per la Mesa del Cabildo dels acords adoptats pels òrgans de la Majordomia de Sant Blai sobre els suggeriments i opinions recollits en el Cabildo anterior per a ratificar-los.  
6. Participar en l'apartat de precs i preguntes, i aportar totes les idees i opinions que creguen convenients a les finalitats de la Majordomia de Sant Blai.  
El Cabildo no estén actes ni guarda documentació oficial, com a detall de la seua validesa es diu: «allò es va dir en el Cabildo».  
  
II. Definició de l'àmbit espacial i temporal  
Àmbit espacial: centre històric de la vila, plaça de Sant Blai. El recorregut de la comitiva del Cabildo de pujada i baixada és el mateix, i discorre pels carrers següents: Medico Cortés, plaça de Cervantes, Canalejas, Santa Eulalia, San José, Cabildo, Embajadores, San Blay i plaça de San Blay.  
Àmbit temporal: 26 de desembre, a la vesprada. Aproximadament de 15.45 a 19.00 hores.